text: Esquerra Republicana està disposada a aconseguir que els aeroports civils de Catalunya siguin gestionats per la Generalitat i pels ajuntaments pròxims a la seva ubicació. Ara no és així; per aquest motiu, avui registrarà al Congrés una proposició de llei per transferir-ne la gestió. I no només això, també vol actuar per desmantellar AENA, l'entitat pública encarregada de gestionar els aeroports espanyols.
  27/03/2005 - 00.00 Actualitzat 28/03/2005 - 00.27
  Els aeroports de Barcelona, Girona, Reus i Sabadell es gestionen des de Madrid però ERC vol que això canviï. El secretari general d'ERC, Joan Puigcercós, ha qualificat d'obsolet l'actual model de gestió dels aeroports per part de l'empresa pública AENA i ha avançat que la seva formació demanarà al Congrés que traspassi a Catalunya la gestió d'aquestes instal·lacions. Aquesta no és una reivindicació nova ja que, com ha recordat el mateix Puigcercós, els partits catalans fa anys que ho reclamen.
  Esquerra creu que els aeroports han de ser gestionats per les administracions més pròximes i ha denunciat que el model d'AENA és centralista i sempre beneficia l'aeroport de Madrid. Per Joan Puigcercós, el model espanyol "és un reducte a Europa" d'un monopoli en la gestió dels aeroports, que xoca amb el que hi ha a països com França, on els gestionen les cambres de comerç, o els Estats Units o Alemanya, on la gestió està a càrrec dels estats o els lands.
  ERC considera que les directives europees sobre gestió d'aeroports avalen la seva proposició de llei i que el seu objectiu, ha assegurat Puigcercós, és aconseguir "un aeroport que capti més companyies i més vols i que sigui competitiu". Segons ell, el traspàs de la gestió dels aeroports catalans permetrà un creixement del de Barcelona i la connexió internacional de la ciutat "amb el món" a través de vols interoceànics que ara no té.
  Puigcercós ha puntualitzat que aquesta proposta es recollirà en el nou Estatut de Catalunya "però creiem que serà més fàcil si per part del govern és acceptada" aquesta proposició de llei, i ha precisat que el traspàs de la gestió dels aeroports no implica "en absolut el tràfic aeri, que és una altra cosa molt diferent".